Document ID: 31986L0174

Komisjoni direktiiv,
9. aprill 1986,
millega määratakse kindlaks kodulindude segasööda energiasisalduse arvutamise meetod
(86/174/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 2. aprilli 1979. aasta direktiivi 79/373/EMÜ segasööda turustamise kohta, [1] viimati muudetud komisjoni direktiiviga 82/957/EMÜ, [2] eriti selle artiklit 10,
ning arvestades, et:
kuni ühenduse meetodite kehtestamiseni ei või liikmesriigid direktiivi 79/373/EMÜ alusel nõuda või lubada esitada andmeid segasööda energiasisalduse kohta, välja arvatud juhul, kui käesoleva direktiivi vastuvõtmise ajal nõutakse või lubatakse seda nende territooriumil ja kui kohaldatakse ametlikke arvutusmeetodeid;
teadus- ja tehnikaalased teadmised võimaldavad praegu arvutada kodulindude segasööda energiasisaldust ühtse meetodi abil kõikides liikmesriikides; seepärast tuleks see meetod vastu võtta ja seda tuleks kohaldada nii nendes liikmesriikides, kus nõutakse või lubatakse esitada kodulindude segasööda märgistusel andmeid energiasisalduse kohta, kui ka nendes liikmesriikides, kes enne selliste andmete nõudmist või lubamist on oodanud komisjoni meetodi vastuvõtmist;
kui ametlikult kontrollitud energiasisaldus erineb valmistaja avaldatud energiasisaldusest, on vaja lubada söödast proovide võtmisel kasutatavast meetodist, valmistamisprotsessist ja analüüside kõrvelekalletest tulenevat minimaalset hälvet;
käesoleva direktiiviga ettenähtud meetmed on kooskõlas alalise söödakomitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Kui vastavalt direktiivi 79/373/EMÜ artikli 5 lõigetele 4 ja 6 avaldatakse kodulindude segasööda energiasisaldus, nõuab liikmesriik, et see arvutatakse vastavalt käesoleva direktiivi lisas kirjeldatud meetodile.
Artikkel 2
Liikmesriigid jõustavad hiljemalt 30. juuniks 1987 käesoleva direktiivi järgimiseks vajalikud õigusnormid ning teatavad sellest viivitamata komisjonile.
Artikkel 3
Käesolev direktiiv on adresseeritud liikmesriikidele.
Brüssel, 9. aprill 1986

Labels: 16
6